הציבור זכאי לדעת מי עובד עבורו: כדי שהציבור יוכל להעריך את איכות עבודתם הפרלמנטרית של נבחריו, יצרנו ב"שקוף" מדד הבוחן, לראשונה בצורה מאוחדת, שורת כלים שעומדים לרשותם - שאילתות, נוכחות במשכן ובוועדות ועוד • בראש הרשימה - אוסאמה סעדי מהרשימה המשותפת. בתחתית: חיים כץ מהליכוד • כל הנתונים
מה המשמעות של נוכחות בכנסת אם הח"כ לא עובד במשכן למען הציבור? ומה ערכה של הגשת שאילתות לפיקוח מרחוק על הממשלה, אם הח"כ נעדר בקביעות מהוועדות בהן ניתן לפקח עליה מקרוב?  בשנים האחרונות מדדנו ב"שקוף" ח"כים לפי שימוש בכל אחד מהכלים הפרלמנטריים שעומדים לרשותם. כעת, יצרנו לראשונה מדד שמאחד את כל הכלים האלה יחד, כך שנוכל להעניק ציון מסכם לכל ח"כ.  מהנתונים שאספנו וניתחנו עולה כי אוסאמה סעדי (הרשימה המשותפת) הוא חבר הכנסת המצטיין בשימוש בכלים הפרלמנטריים. סעדי מגיע תדיר לוועדות, הגיש שאילתות מרובות כדי לפקח על הממשלה, מקדם דיונים במליאה ובוועדות ומופיע בכלי התקשורת. הוא משתמש בכלים כדי לקדם את האגנדה שלו: בטיחות בעבודה בענף הבנייה, אלימות ופשיעה בחברה הערבית, מאבק בהריסות בתים, הוספת סניפי בנקים במגזר הערבי ועוד ועוד. צמודים לסעדי בצמרת: ינון אזולאי (ש"ס), אחמד טיבי (הרשימה המשותפת), אורי מקלב (יהדות התורה), מיכל וולדיגר (הציונות הדתית) ועאידה תומא סלימאן (הרשימה המשותפת). בראש החרוצים בקואליציה: מוסי רז (מרצ), יעל רון בן-משה (כחול לבן), איתן גינזבורג (כחול לבן), עידית סילמן (ימינה) ורם שפע (העבודה). מאידך הנה חברי הכנסת שקיבלו כמעט 0 עגול ולא עשו כמעט כלום: חיים כץ, יולי אלדשטיין, יואב גלנט, ישראל כץ ויובל שטייניץ. כולם מהליכוד. אלו בקושי הגיעו למקום העבודה שלהם ולא ניצלו כמעט אף כלי פרלמנטרי. זה בזבוז של כיסאות וגם בזבוז משווע של כספי ציבור; ח"כ ולשכתו עולים לנו כ-140 אלף שקלים מדי חודש. חברי הכנסת מקבלים שכר נאה, יועצים וכלים פרלמנטריים מגוונים לביצוע תפקידם. בידיהם הכוח והזכות לקדם – בתכלס – את האגנדה שלמענה נבחרו.  המדד המאוחד שלפניכם בוחן את תפקודם של ח"כים כמשרתי ציבור וכמפקחים על הממשלה ונוצר בזכות השקיפות ההולכת וגוברת. אתם מוזמנים לבדוק ולהשוות את הח"כים באמצעות מדדים מגוונים: העלאת סוגיות לסדר היום דרך דיונים במליאה ובוועדות, הגשת שאילתות במטרה לפקח על הממשלה, נאומים בכנסת, הופעות בתקשורת ונוכחות במשכן הכנסת. בדיקת הנוכחות חשובה עבור מרבית הח"כים לאור העובדה שאינם חושפים את יומנם. "אני נרגש וגאה מהדירוג הגבוה מאוד, מקום ראשון מבין כל חברי הכנסת זה מחייב", מסר השיאן סעדי. "זו הוכחה, שחור על גבי לבן, שההשקעה, העבודה המתמשכת והלילות הארוכים בוועדות ובמליאה משתלמות". סעדי ביקש להדגיש כי הצוות הגדול שמקיף אותו מסייע בשימוש בכל הכלים החשובים: "בלעדיהם אין חקיקה, שאילתות, דיונים בוועדות, העברת תקציבים ותיקונים חשובים".  לדברי סעדי, "זה אקורד סיום מכובד לקדנציה נוספת צורמת ומאתגרת במיוחד. קשה להגיע לצמרת, וקשה עוד יותר לשמור על המקום הראשון. אני מחוייב להמשיך בעשייה הציבורית למען הציבור כולו, ולציבור הערבי בפרט". הערות חשובות למדד מקורות המידע: אתר הכנסת, שותפינו "זמן כנסת", בקשות חופש מידע ויפעת מידע תקשורתי. ניתוח נאומי המליאה: רון אשרוב. סייע בהכנת הכתבה – עידן בנימין. מצאתם טעות? כתבו לנו מייד. נשמח גם לשמוע הצעות למדדים נוספים, וכל הערה והארה למדד הנוכחי. עזרו לנו כך לכיילו לפני הפגרה הבאה. 